Ramaphosa fokus is op verkeerde plekkePres. Cyril Ramaphosa. Foto: Siyabulela Duda/GCIS President Cyril Ramaphosa het tot nou met sy hantering van die ekonomie teleurgestel. Dit is die mening van ontleders wat meen dat die slakkepas waarteen die ekonomie nou groei, nog verdere kredietafgraderings kan meebring. Moody’s, wat tot nou toe Suid-Afrika goedgesind was, het ook oor ŉ moontlike kredietafgradering gewaarsku. Moody’s het ŉ verklaring uitgereik waarin hy sê die eerste resessie in bykans ŉ dekade Suid-Afrika se laaste beleggingsgraadstatus kan kortknip. Dit kan nadelige gevolge vir die land en verbruikers hê. En enige kredietafgradering kan die rand skerp laat verswak. Vuisvoosverbruikers is reeds vanjaar deur verhogings in belasting in toegevoegde waarde en volgehoue brandstofprysverhogings uitgemergel. Moody’s het sy ekonomiese vooruitsig vir die land halveer en sê die negatiewe groei in die eerste helfte van die jaar krediet-negatief was. Die hoof-ekonoom by economists.co.za, Mike Schüssler, sê Ramaphosa se fokus is op die verkeerde plekke. “Tot nou het ons woorde gehoor en geen aksie gesien nie. Hy sal nou die reëls moet neerlê en taai besluite moet maak,” het Schüssler gesê. Daar is ook ongelukkigheid binne ANC-kringe oor die sukkelende ekonomie. Schüssler wys daarop dat daar werk gemaak word om die gronddebat so spoedig moontlik op te los asook sekerheid oor beleid te verkry. Een voorbeeld waarna hy verwys, is die volgehoue gekrap oor die mynbousektor. “Dit gebeur terwyl die mynbousektor bloei. Daar kan beleggings gelok word en werk geskep word.” Schüssler sê daar is te veel populistiese retoriek in die ANC se oggend- en aandpraatjies en dit ontsenu beleggers. Boonop waarsku hy dat die party nou op die verkiesing van volgende jaar fokus, pleks daarvan om iets daadwerkliks oor die ekonomie te doen. “Ofskoon hy beleggings probeer lok, is dit nie die ideale oplossing nie. Dit moet op die ou end terugbetaal word.” Schüssler waarsku ook dat Ramaphosa nie net gaan kry waarvoor hy streef nie. Weens die swakker rand en stygende rentekoerse op die kapitaalmark, word die koers waarteen Suid-Afrika sy staatseffekte se rentekoerse terugbetaal, duurder. Valutahandelaars sê behalwe eksterne faktore, dit ŉ faktor is wat tot randswakheid lei. Schüssler sê Ramaphosa het nou duidelik te kenne gegee dat hy die ANC bo Suid-Afrika stel. “Om Suid-Afrika te red sal hy drasties moet ingryp om die staatsdiensloonrekening te sny, geld vir infrastruktuurbesteding beskikbaar te maak en werkskeppingsprogramme aankondig.” Intussen het Standard Bank se aankopebestuursindeks (PMI), vir Augustus verder verswak. Volgens die verslag het saketoestande in Augustus verder verswak. Augustus is die tweede maand in die derde kwartaal. Die PMI het tot 47,2 punte gedaal van 49,3 die vorige maand. Die indeks fokus op die ekonomie in sy geheel en enige telling onder 50 dui op ŉ verswakking aan. Die PMI is veral gepootjie deur ŉ daling in nuwe bestellings, lae uitsette, en swakker indiensnemingsyfers. Die ekonomiese agentskap NKC Research sê die Standard Bank PMI en Absa se weergawe dui op niks goeds vir die tweede helfte van vanjaar nie. Schüssler sê dit is tyd dat Ramaphosa moet gaan besin. Volgens hom was Ramaphosa en sy ekonomiese ministers se reaksie op die nuus dat die land ŉ tegniese resessie betree het, pateties.